หุ้นปิดลบ 27.69 จุด ดัชนีปิดต่ำสุดรอบ 9 เดือน
หุ้นไทย วันที่ 25 ต.ค.62 ดัชนีปิดตลาดที่ระดับ 1,593.28 จุด ลดลง 27.69 จุด (-1.71%) มูลค่าการซื้อขาย 76,698.83 ล้านบาท ตลาดมีแรงขายหุ้นขนาดใหญ่ฉุดให้ปิดตัวต่ำสุดรอบกว่า 9 เดือนนับจาก 1,588.38 จุดเมื่อวันที่ 21 ม.ค.62
25 ต.ค. 2562

หุ้นไทย วันที่ 25 ต.ค.62 ดัชนีปิดตลาดที่ระดับ 1,593.28 จุด ลดลง 27.69 จุด (-1.71%) มูลค่าการซื้อขาย 76,698.83 ล้านบาท ตลาดมีแรงขายหุ้นขนาดใหญ่ฉุดให้ปิดตัวต่ำสุดรอบกว่า 9 เดือนนับจาก 1,588.38 จุดเมื่อวันที่ 21 ม.ค.62 
นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต กล่าวว่า ดัชนีหุ้นไทยเผชิญแรงขายตัดขาดทุน (Stop loss) หลังจากดัชนีหลุดระดับต่ำสุดเดิมของรอบนี้ที่บริเวณ 1,605 จุดลงมา ฉุดให้มีแรงขายทำกำไรหุ้นกลุ่มโรงไฟฟ้าที่ปรับตัวขึ้นนำตลาดก่อนหน้านี้ออกมาด้วย ทำให้ตลาดเผชิญแรงขายค่อนข้างมากในช่วงบ่ายนี้
ขณะที่ภาพรวมปัจจัยพื้นฐานไม่เปลี่ยนแปลง โดยเฉพาะจากความกังวลภาวะเศรษฐกิจที่มีทิศทางอ่อนแอ ซึ่งหลายฝ่ายมองเศรษฐกิจไทยปีนี้จะเติบโต 2.9% ขณะที่ธนชาต มองเติบโตเพียง 2.7% เท่านั้น
 
อีกทั้งเมื่อวันที่ 24 ต.ค.ที่ผ่านมา ธนาคารกสิกรไทย เปิดเผยเป้าหมายธุรกิจปี 63 ที่อ่อนแอลง นับเป็นการตอกย้ำภาพเศรษฐกิจไม่ดีฉุดให้มีแรงขายทั้งกลุ่มแบงก์ รวมถึงกลุ่มรับเหมาที่ยังไม่ได้ประกาศงบการเงินไตรมาส 3/62 ออกมาก็คาดว่าจะมีทิศทางอ่อนตัวลง ผนวกกับงานประมูลล่าช้า
อย่างไรก็ตาม ภาพรวมของเศรษฐกิจที่ซบเซาและจะกระทบต่อผลประกอบการของบริษัทจดทะเบียนนั้น ได้สะท้อนอยู่ในราคาหุ้นที่ปรับลดลงมาพอสมควรแล้ว หลังจากนี้ต้องรอการทยอยประกาศผลประกอบการไตรมาส 3/62 กลุ่มภาคผลิต (เรีลเซ็กเตอร์ ) ที่จะเริ่มออกในสัปดาห์หน้าว่าจะมีทิศทางอย่างไร และนักวิเคราะห์ จะทบทวนประมาณกำไรและราคาเป้าหมายอย่างไร แต่เบื้องต้นคาดว่าตลาดน่าจะไม่มีปรับลดมากนักจากระดับปัจจุบัน
แนวโน้มการซื้อขายสัปดาห์หน้า ยังต้องติดตามการทยอยประกาศผลประกอบการของบริษัทจดทะเบียน และปัจจัยต่างประเทศที่สำคัญ ทั้งการประชุมธนาคารกลางสหรัฐ (เฟด) กรณีการแยกตัวของอังกฤษออกจากสหภาพยุโรป (เบร็กซิต) รวมถึงความคืบหน้าพัฒนาการของสงครามการค้า โดยมองแนวรับบริเวณ 1,590 และ 1,580 จุด ส่วนแนวต้านที่ 1,605 และ 1,620 จุด
5 หลักทรัพย์ที่มีมูลค่าการซื้อขายสูงสุด  
GPSC มูลค่าการซื้อขาย 7,710.13 ล้านบาท ปิดที่ 89.50 บาท ลดลง 3.50 บาท
CPALL มูลค่าการซื้อขาย 3,276.54 ล้านบาท ปิดที่ 78.50 บาท ลดลง 2.50 บาท
KBANK มูลค่าการซื้อขาย 2,973.47 ล้านบาท ปิดที่ 136.50 บาท ลดลง 1.50 บาท
GULF มูลค่าการซื้อขาย 2,603.06 ล้านบาท ปิดที่ 172.50 บาท ลดลง 4.00 บาท
SCC มูลค่าการซื้อขาย 2,524.74 ล้านบาท ปิดที่ 354.00 บาท ลดลง 11.00 บาท